钦定古今图书集成/明伦汇编/宫闱典/第073卷 > 《贺皇太子知军国笺》令狐楚
## 钦定古今图书集成/明伦汇编/宫闱典/第073卷 > 《贺皇太子知军国笺》令狐楚

臣某笺：伏见七月二十八日皇帝宣诏，“军国政事并
权委皇太子殿下勾当者。”伏以皇帝陛下躬勤黼扆，
志奉山陵。思慕积中，殷忧发外。瞻九庙之重，须有缵
承；以万机为烦，期在宴息。伏惟皇太子殿下，日跻睿
哲，天纵钦明。继丕业而尧历重昌，嗣鸿名而文功累
盛。事有光于往古，庆实被于殊方。率土臣心，不任欣
戴。臣限以镇守，远在方隅，不获陪庆宫庭，抃舞称贺，
瞻恋踊跃之至，谨奉笺以闻。